Γουίλιαμ Τζέιμς Άσλεϋ

Ο *σερ* **Γουίλιαμ Τζέιμς Άσλεϋ** (,
25 Φεβρουαρίου 1860 – 23 Ιουλίου 1927) ήταν Άγγλος ιστορικός της οικονομίας. Η μεγαλύτερη επίδρασή του ήταν στην οργάνωση των σπουδών του κλάδου της οικονομικής ιστορίας στη Μεγάλη Βρετανία και η εισαγωγή στη χώρα των ιδεών των κορυφαίων Γερμανών του κλάδου, ιδίως του Γκούσταφ φον Σμόλερ και γενικώς της γερμανικής ιστορικής σχολής της οικονομίας. Το σημαντικότερο έργο του είναι το *The Economic Organisation of England*, που ακόμα διδάσκεται σε πανεπιστημιακά προγράμματα σπουδών.

## Βίος και σταδιοδρομία
Ο Άσλεϋ γεννήθηκε στο Μπέρμαντζυ του νότιου Λονδίνου Τα φτωχικά παιδικά του χρόνια διαμορφώθηκαν από την υποαπασχόληση του πατέρα του, που ήταν περιοδεύων πωλητής καπέλων, και λέγεται ότι ο σκεπτικισμός του για την οικονομία του ελεύθερου εμπορίου ίσως να προήλθε από τις εμπειρίες του εκείνων των ετών. Εξαιτίας όμως των άριστων μαθητικών του επιδόσεων έγινε δεκτός στο Πανεπιστήμιο της Οξφόρδης (Κολέγιο Μπέιλιαλ) με την υποτροφία Brackenbury για ιστορικές σπουδές. Στην Οξφόρδη επηρεάαθηκε από τους Μπέντζαμιν Τζόουιτ, Γουίλιαμ Στεμπς και ιδίως από τον ιστορικό της οικονομίας Άρνολντ Τόυνμπη (όχι τον γνωστό ιστορικό του 20ού αιώνα, αλλά τον θείο του). Το 1882 ο Άσλεϋ κέρδισε το Βραβείο ιστορικού δοκιμίου «Λόθιαν» και μετά την αποφοίτησή του συνέχισε με μεταπτυχιακές σπουδές στο Πανεπιστήμιο της Χαϊδελβέργης, όπου επηρεάσθηκε από την καλά ανεπτυγμένη εκεί μελέτη της οικονομικής ιστορίας από τους Γκούσταφ φον Σμόλερ και Καρλ Κνης.

Το 1885 ο Άσλεϋ διορίσθηκε λέκτορας στην Οξφόρδη, αλλά παραιτήθηκε το 1888, καθώς του προσφέρθηκε θέση καθηγητή Πολιτικής Οικονομίας και Συνταγματικής Ιστορίας στο Πανεπιστήμιο του Τορόντο. Τον Ιούλιο του ίδιου έτους νυμφεύθηκε τη Μάργκαρετ Χιλ και αμέσως έφυγαν για τη νέα του θέση στον Καναδά. Εκεί βοήθησε στην ίδρυση ενός νέου τμήματος για την Πολιτική επιστήμη. Το 1892 ο Άσλεϋ μετακλήθηκε στο Πανεπιστήμιο Χάρβαρντ, όπου έγινε ο πρώτος καθηγητής της Οικονομικής ιστορίας σε ολόκληρο τον αγγλόφωνο κόσμο. Ωστόσο το 1901 έφυγε και από εκεί για να αναλάβει την έδρα του Εμπορίου Πανεπιστήμιο του Μπέρμιγχαμ.

## Σημαντικότερες δημοσιεύσεις
* 1888 – *An Introduction to English Economic History and Theory, Part I: The Middle Ages*., βιβλίο αφιερωμένο στη μνήμη του Άρνολντ Τόυνμπη.
* 1891 – «The Rehabilitation of Ricardo», στο *The Economic Journal*, τόμ. 1, σσ.&nbsp;474-489
* 1893 – *An Introduction to English Economic History and Theory, Part II: The End of the Middle Ages*
* 1900 – *Surveys historic and economic*
* 1903 – *The Tariff Problem*, P.J. King, Westminster
* 1903 – *The adjustment of wages: a study in the coal and iron industries of Great Britain and America*, Longmans, Green, Λονδίνο
* 1904 – *The Progress of the German working classes in the last quarter of the century*, Longmans, Green & Co., Λονδίνο
* 1907 – «The Present Position of Political Economy», *Economic Journal*, τόμος 17, σσ.&nbsp;467-489
* 1912 – *Gold and Prices*
* 1914 – *The Economic Organisation of England: An Outline History*, Longmans, Green & Co., Λονδίνο

## Δείτε επίσης
* Οικονομική ιστορία

## Παραπομπές


## Πηγές
* Το λήμμα «Άσλεϋ σερ Γουλιέλμος-Ιάκωβος» στη *Νέα Ελληνική Εγκυκλοπαίδεια* «Χάρη Πάτση», τόμος 7, σελ. 87

Κατηγορία:Ιστορικοί των οικονομικών
Κατηγορία:Άγγλοι οικονομολόγοι
Κατηγορία:Βρετανοί ιστορικοί